
PËR KRIJIMIN, ORGANIZIMIN DHE FUNKSIONIMIN E AGJENCISË SË MENAXHIMIT TË QENDRAVE PËR HAPJE DHE DIALOG (AMQHD)

Në mbështetje të nenit 100 të Kushtetutës, të nenit 10, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, të neneve 5 e 45 të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të nenit 13, të ligjit nr. 160/2014, “Për buxhetin e vitit 2015”, të ndryshuar, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i Ministrave 

VENDOSI:

1. Krijimin e Agjencisë së Menaxhimit të Qendrave për Hapje dhe Dialog (në vijim AMQHD), si një institucion juridik publik, në varësi të Kryeministrit. AMQHD-ja ka selinë në Tiranë dhe ka vulën e stemën e saj.
 2. AMQHD-ja ka mision mbështetjen e projekteve e të programeve për një shoqëri të hapur dhe institucione më pranë qytetarëve, shoqërisë civile dhe aktorëve të ndryshëm të fushës së shkencës e të artit.
3.	 AMQHD-ja, për të realizuar misionin, përcaktuar në pikën 2, të këtij vendimi, kryen detyrat e mëposhtme: 
a) Bashkëpunon me ministritë, institucionet e tjera, shoqërinë civile, institucione ndërkombëtare të shkencës e të artit në mbështetje dhe promovim të projekteve, aktiviteteve, nismave, bashkë-punimeve për një shoqëri të institucioneve të hapura dhe dialogut të gjerë.
b)	 Bashkëpunon me ministritë, institucionet e tjera, shoqërinë civile, institucione ndërkombëtare të shkencës dhe artit në mbështetje dhe për promovimin e një imazhi të ri për vendin tonë e rajonin, si simbole të bashkëjetesës paqësore dhe udhërrëfyes në ndërtimin e saj.
c) 	Bashkëpunon me ministritë, institucionet e tjera, shoqërinë civile, institucione e përfaqësi të huaja, institucione ndërkombëtare të shkencës e të artit për krijimin, mbështetjen dhe promovimin e nismave e të praktikave kundër ekstremizmit të dhunshëm.
ç) 	Realizon dhe financon projekte inovative të studentëve, studiuesve, artistëve, kuratorëve, gazetarëve e aktivistëve të shoqërisë civile, për sigurimin e mjeteve e të mundësive për ndikimin e politikave publike dhe krijimin e një dialogu të gjerë që siguron institucione të hapura, transparente e më pranë qytetarëve. 
d) Zbaton dhe kontribuon në strategjitë dhe politikat e qeverisë në mbështetje të studiuesve, artistëve, qendrave të ekselencës, qendrave të hulumtimit dhe komunikimit.
 dh) 	Zbaton strategjitë qeveritare dhe strategjitë e politikës së jashtme shqiptare dhe kontribuon për mbështetjen e dialogut mes grupeve sociale, kulturore, etnike, fetare e politike duke e kthyer atë në pjesë natyrale të kulturës demokratike në të gjithë rajonin tonë. 
e)	 Zbaton strategjitë qeveritare për krijimin e mjeteve dhe kontribuon për mbështetjen e nismave inovative të dialogut, bashkëpunimit e të bashkëjetesës në rajonin tonë. 
ë)	 Vlerëson dhe ofron mbështetje teknike për hartimin dhe përputhshmërinë e strategjive qeveritare me misionin e përcaktuar në shkronjat “a”, “b” dhe “c”, të pikës 3, të këtij vendimi.
f)	 Promovon bashkëpunim me sektorin privat në mbështetje të misionit të përcaktuar në pikën 2, të këtij vendimi, dhe të iniciativave inovative për hapje e dialog në fushën e artit, shkencës dhe kërkimit.
g) Zhvillon bashkëpunime dypalëshe dhe shumëpalëshe me sektorin publik e privat, vendas dhe të huaj, në shërbim të misionit të përcaktuar në pikën 2, të këtij vendimi. 
 gj) Kontribuon në krijimin e kushteve për bashkëpunim dhe intensifikimin e bashkëpunimit mes politikëbërësve dhe akademikëve, ekspertëve të shquar ndërkombëtarë, personaliteteve në fushën e artit e të kulturës.
h)	 Kontribuon në zhvillimin e politikave, legjislacionit, strategjive për inovacionin, transparencën, artin, arsimin, rininë, grupet vulnerabël. 
i) Propozon e inicion nisma dhe menaxhon qendra në përmbushje të misionit të përcaktuar në pikën 2, të këtij vendimi, brenda dhe jashtë vendit, mbështetur në legjislacionin shqiptar ose në bazë të marrëveshjeve dy-ose shumëpalëshe.
4. AMQHD-ja është institucion buxhetor dhe financohet nga:
a) buxheti i shtetit;
b) burime të tjera të ligjshme.
5.	 AMQHD-ja përdor buxhetin për fondin e pagave të punonjësve dhe për shpenzime të tjera në funksion të përmbushjes së funksionimit e të realizimit të detyrave të Agjencisë. 



6. Organet e AMQHD-së janë: 
a) Drejtori i Përgjithshëm (organ drejtues);
b) Bordi Këshillimor.
7.	 Drejtori i Përgjithshëm i AMQHD-së është titullar i institucionit, i cili emërohet, lirohet dhe shkarkohet nga Kryeministri dhe e përfaqëson agjencinë në marrëdhënie me të tretë. 
8. Bordi Këshillimor është organ kolegjial këshillimor që drejtohet me rotacion 6-mujor nga anëtarët e tij.
8.1 	Bordi Këshillimor miratohet me urdhër të Kryeministrit dhe përbëhet nga 15 anëtarë, shqiptarë dhe të huaj, të njohur për veprimtari në lidhje me misionin dhe fushat e veprimit të AMQHD-së.
8.2 Në përbërje të Bordit Këshillimor janë: 
- anëtarë/drejtues të organizatave shqiptare të shoqërisë civile; 
- pjesëtarë të trupit diplomatik të akredituar në Shqipëri;
- anëtarë/drejtues të dhomave/unioneve të tregtisë shqiptare dhe të huaja;
- ekspertë, akademikë, profesorë të universi-teteve prestigjoze, shqiptare dhe të huaja;
- përfaqësues të institucioneve të ngjashme, publike ose private, të vendeve të tjera;
- ekspertë të njohur, të huaj dhe vendas, me kontribut ose potencial për kontribut në misionin e AMQHD-së.
9. Funksionet kryesore të Bordit Këshillimor janë:
a) Propozon ndryshime në kalendarin e aktiviteteve të AMQHD-së dhe miraton raportin e veprimtarisë së kësaj agjencie, që i dërgohet Kryeministrit dhe bëhet publik. 
b) Propozon aktivitete, programe, projekte për AMQHD-në.
c) Ka të drejtë të sugjerojë ndryshime në programet, financimet dhe projektet në të cilat përfshihet AMQHD-ja. 
ç) 	Ka të drejtë të japë vlerësime për stafin e AMQHD-së dhe për të gjitha llojet e kontratave në të cilat përfshihet kjo agjenci. 
d) Ka të drejtë të japë sugjerime për përfaqësimin e AMQHD-së pranë palëve të treta.
dh) 	I sugjeron AMQHD-së angazhime në marrëdhënie dypalëshe dhe shumëpalëshe me palë të treta, brenda dhe jashtë vendit. 
10.	 AMQHD-ja, për çështjet e përmbajtjes dhe vlerësimit të programeve e të projekteve mbështetet në ekspertizën e anëtarëve të Bordit Këshillimor ose në ekspertizën e komisioneve të programeve e të projekteve që propozohen nga drejtori i Përgjithshëm në konsulencë me bordin dhe në përputhje me rregulloren e funksionimit të kësaj agjencie. 
11. Struktura e kësaj agjencie miratohet, me urdhër të Kryeministrit, brenda një muaji nga hyrja në fuqi e këtij vendimi. 
12. 	Funksionimi i AMQHD-së rregullohet në përputhje me rregulloren e funksionimit të kësaj agjencie e cila përgatitet nga drejtori i Përgjithshëm, në bashkëpunim me Bordin dhe miratohet me urdhër të Kryeministrit. 
13.	 Marrëdhëniet e punës së nëpunësve /punonjësve të AMQHD-së rregullohen me Kodin e Punës.
14. Drejtori i Përgjithshëm dhe anëtarët e bordit emërohen/caktohen brenda një muaji nga hyrja në fuqi e këtij vendimi. 
15.	 Për vitin 2015, AMQHD-ja financohet nga buxheti i miratuar për Kryeministrinë.
16. Kryeministrisë, në buxhetin e miratuar për vitin 2015, zëri “Investime,” t’i shtohen fondet për financimin e AMQHD-së, si më poshtë vijon:
a) 1 500 000 (një milion e pesëqind mijë) lekë për rikonstruksionin dhe pajisjen e mjediseve të punës të kësaj agjencie;
b) 3 000 000 (tre milionë) lekë për paga e shpenzime të tjera të nevojshme për veprimtarinë e AMQHD-së; 
c) 1 500 000 (një milion e pesëqind mijë) lekë për investime.
17. Fondet e përmendura në pikën 16, të këtij vendimi, të përballohen nga fondi rezervë i buxhetit të shtetit. 
18. Ngarkohen Kryeministria dhe Ministria e Financave për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

